Rundstjålet på byen? Reiseforsikringen kan bli redningen
Mange helårs reiseforsikringer gjelder på alle reiser, også de som ikke er lenger enn fra dørstokken hjemme og til nærmeste kafé. Blir du utsatt for tyveri i ditt eget nabolag, kan du søke erstatning gjennom en helårs reiseforsikring. Også innboforsikringen dekker en del tyverier utenfor hjemmet, men da må du betale samme egenandel som ved skader inne i boligen. For de fleste er det mellom 4000 og 6000 kroner. De fleste reiseforsikringene har ikke egenandel for erstatning av stjålne eiendeler.Økningen av tyverier i Norge har vært eksplosiv det siste året, og det gjelder spesielt i Oslo. I hovedstaden blir mer enn 50 tyverier meldt til politiet hver eneste dag. Det er en økning på 45 prosent fra i fjor. - Tilreisende lommetyver strømmer til Oslo hver dag for å finne nye ofre. Vi tror stadig flere velger Norge på grunn av krisen i Europa. Her har vi mye verdier og nordmenn blir også sett på som godtroende og naive, sier stasjonsjef i Sentrum politi Oslo, Bjørn Åge Hansen, til ABC Nyheter. Reisende med NSB blir ofte advart over høyttalerne i toget når de nærmer seg Oslo S. - I perioder med kjent aktivitet av lommetyver, ber vi ofte passasjerene passe ekstra godt på eiendelene sine. Samtidig sender Jernbaneverket ut lignende meldinger på høytaleranlegget på stasjonene, sier kommunikasjonssjef i NSB, Åge-Christoffer Lundeby til VG Nett. Passasjerene blir bedt om å passe særlig godt på ved av- og påstigning. - Tyverier skjer ofte når det er mange mennesker samlet på et begrenset område, sier Lundeby. Reiseforsikringen dekker Mens politiet opplever økning i antall anmeldelser, opplever forsikringsselskapene en økning i antall erstatningssaker. Kommunikasjonssjef Kristina Picard i Storebrand forteller at de ser en tendens til at lommetyverier florerer der folk flokker seg sammen, for eksempel ved inngangen til toget. - Også taxikøer og utesteder på byen tiltrekker seg lommetyver. Både politiet og forsikringsselskapene er velkjente med triksene: Noen kan søle på deg og ta oppmerksomheten bort fra medhjelperen som forsyner seg med verdisaker. Eller noen tuller og gjør ablegøyer mens medhjelperen rundstjeler deg, sier hun. Men selv om vesken blir stjålet mens du har oppmerksomheten et annet sted, er det ikke gitt at du får erstatningen rett inn på konto etter å ha sendt skademeldingsskjema til forsikringsselskapet. Først og fremst må tyveriet meldes til politiet. Og kravet til forsikringsselskapet må skje senest et år etter at tyveriet har skjedd. - Det er også en forutsetning at du ikke har opptrådt uansvarlig. Så lenge du holder øye med tingene dine, er du dekket av forsikringen. Du kan ikke gå fra en jakke eller veske med verdisaker uten tilsyn, sier Picard. Pressetalsmann Roald Stigum Olsen i Tryg utdyper: - Det er veldig viktig å være klar over forutsetning om tilsyn i disse tilfellene. Med tilsyn menes ikke konstant øyekontakt, men det skal være tilstrekkelig påpasselighet til å kunne gripe inn ved tyveriforsøk. Kontanter og smykker skal kunden bære med seg. Kontanter i veske på gulvet vil ikke være tilstrekkelig sikring. Vesker på gulv bør oppbevares mellom bena eller helst mellom vegg og sikrede selv. Da har du kontroll på vesken uten at du trenger å følge med hele tiden, sier han. Forsikringsselskapene er fullstendig klar over at ikke alle anmeldte tyverier ikke egentlig har vært et tyveri. - Dersom vår oppgjørsavdeling mener at en sak virker mistenkelig, blir den sendt over til våre utredere som etterforsker den videre. Svik og svindel er et stort problem innenfor skadeforsikring, sier Kristina Picard.En del innboforsikringer dekker også tyverier som har skjedd utenfor hjemmet. Vilkårene varierer. Det kan være forskjell på både erstatningssum og egenandel mellom vanlige forsikringer og ulike varianter av utvidete forsikringer med høyere premie. Både hos Storebrand og Tryg dekkes veskenapping på vanlig innboforsikring, og en stjålet Mac eller PC kan dekkes med opp til 15.000 kroner. Men det trekkes egenandel, og dekningen er begrenset til Norden. Selskapenes helårs reiseforsikringer gjelder i hele verden, både ute og hjemme, og har ingen egenandel. Uansett er det lurt å sjekke vilkårene både i innboforsikring og helårs reiseforsikring hvis uhellet er ute når du er ute av huset.
En kraftig økning i antall lommetyverier her til lands gjør at mange får bruk for reiseforsikringen allerede før ferien begynner.